李德修以烏蘭河石見示
作者：釋德洪
朝代：宋

paragraphs: 烏蘭洲塞夏國口，大河天來箭激溜。
排空但聞地喘吼，勢撞石壁欲穿透。
石堅捍之不肯受，攧雷濺雪喧夜晝。
千年石骨亦不朽，碎爲青紅雜怪醜。
疆埸久空爛甲胄，舉觴天子千萬壽。
李侯横槊千騎後，望雲賦詩劍礙肘。
徐涉河流馬俯齅，下馬得之等瓊玖。
萬里來歸亦何有，出以示我爲拊手。
笑君兒嬉忘白首，李侯氣如春在柳。
大河西虜置懷袖，君徒自珍世不售。
敲門那能易升斗，功名偶然夢豈久。
道人乃爾自薄厚，此石笑汝汝慚否。